KIRJALLINEN KYSYMYS E-0285/02

esittäjä(t): Kyösti Virrankoski (ELDR) komissiolle

(8. helmikuuta 2002)

Aihe: Tieteellisen komitean raportti turkiseläinten hyvinvoinnista

Euroopan komission Eläinten terveyttä ja hyvinvointia käsittelevä tiedekomitea, Scientific Committee on Animal health and Animal Welfare, hyväksyi 12.13. joulukuuta 2001 raportin, joka koski turkistuotantoon pidettävien eläinten hyvinvointia (The welfare of Animals Kept for Fur Production).

Raportin lopussa todetaan, että se pohjautuu huomattavalta osin komitean asettaman tohtori Robert Danzerin johtaman tiedemiehistä koostuvan työryhmän työhön. Samalla luetellaan työryhmän jäsenet.

Nyt kuusi näistä kahdeksasta jäsenestä on lähettänyt tieteelliselle komitealle kirjelmän, jossa he luettelevat lukuisia olennaisia kohtia, joissa loppuraportti poikkeaa työryhmän yksimielisistä johtopäätöksistä. Kirjelmässä luetellaan monia loppuraportin suoranaisia asiavirheitä. Lisäksi työryhmän tärkein johtopäätös, turkiseläinten hyvinvointi on täysin vertailukelpoinen muiden tuotantoeläinten hyvinvoinnin kanssa, puuttuu kokonaan.

Lopputuloksena nämä kuusi tiedemiestä vaativat raportin tarkistamista tiedemiestyöryhmän loppuasiakirjan mukaisesti. Jos asianomainen tiedekomitea kuitenkin pitää loppuraportin sellaisenaan, allekirjoittaneet kuusi tiedemiestä vetäytyvät työryhmästä ja pyytävät, että heidän nimensä poistetaan loppuraportista.

Onko tavallista, että tieteellisten komiteoiden työssä vääristellään tiedemiesten lausuntoja?

Onko tavallista, että komiteoiden loppuraportit sisältävät sellaisia väitteitä nimeltä mainittujen henkilöiden mielipiteistä ja tutkimustuloksista, jotka ovat erilaisia kuin mitä nämä henkilöt ovat esittäneet ja joista nämä henkilöt joutuvat sen tähden sanoutumaan irti?

Mitä komissio aikoo tehdä, että tieteellisten komiteoiden työskentely saatetaan tieteellisesti kestävälle pohjalle ja kunnioittamaan tieteellisen työskentelyn eettisiä ja juridisia normeja?

Mitä komissio aikoo tehdä asianomaisen raportin tieteellisen tason varmistamiseksi?

David Byrnen komission puolesta antamayhteinen vastauskirjallisiin kysymyksiin E-0285/02 ja E-0367/02

(20. maaliskuuta 2002)

Eläinten terveyttä ja hyvinvointia käsittelevä tiedekomitea on yksi niistä kahdeksasta tiedekomiteasta, jotka perustettiin tiedekomiteoiden perustamisesta kuluttajien terveyden ja elintarvikkeiden

turvallisuuden alalla 23. heinäkuuta 1997 tehdyllä komission päätöksellä 97/579/EY.(1) Tiedekomitea antaa riippumattomia tieteellisiä neuvoja riskinarviointiin, jossa tarkastellaan kansanterveyteen, eläinten terveyteen ja hyvinvointiin jne. mahdollisesti kohdistuvia riskejä. Komissio ei puutu prosessiin, jotta voidaan varmistaa, ettei kansalaisten luottamus riskinarvioinnin avoimuuteen ja riippumattomuuteen järky.

Tiedekomitean alainen eläinten hyvinvointia käsittelevä alakomitea perusti työryhmän, jonka tehtävänä oli laatia alakomitealle raportti turkistuotantoa varten pidettävien eläinten hyvinvoinnista. Työryhmälle tehtiin selväksi, että komission päätöksen mukaisesti alakomitean tehtävänä on laatia ja hyväksyä lausuntoluonnos ja toimittaa se tiedekomitealle, joka hyväksyy lausunnon lopullisesti sitä tarkasteltuaan ja mahdollisesti muutettuaan. Asiassa noudatettiin tätä menettelyä. Työryhmän raportin perinpohjaisen tarkastelun jälkeen alakomitea hyväksyi lausuntoluonnoksen 26. marraskuuta 2001 ja tiedekomitea lopullisen lausunnon 12.13. joulukuuta 2001. Komissio on vakuuttunut, että asiassa noudatettiin tiedekomiteoiden perustamista koskevan ja niiden toimintaa sääntelevän komission päätöksen säännöksiä.

Lausunnon hyväksymisen jälkeen eräs työryhmän jäsenistä lähetti työryhmän kahdeksasta jäsenestä kuuden puolesta komissiolle ja eläinten terveyttä ja hyvinvointia käsittelevälle tiedekomitealle kirjeen. Kirjeessä esitetyistä näkemyksistä keskusteltiin eläinten hyvinvointia käsittelevän alakomitean kokouksessa 21. tammikuuta 2002 ja tiedekomitean kokouksessa 5. helmikuuta 2002. Tiedekomitea päätti vastata työryhmän jäsenille ja julkaista Internetissä oikaisun,(2) joka sisältää tiedekomitean hyväksymät muutokset.

Komissio pidättää itsellään oikeuden tehdä lopullinen päätös aiheellisista jatkotoimista. Tämä noudattaa toimintamallia, jonka mukaan tieteellisen riskinarvioinnin tekevät riippumattomalla ja avoimella tavalla tiedekomiteat kun taas riskienhallinta kuuluu komissiolle ja yhteisön muille toimielimille. Turkistarhauksen osalta komissio päättää näin ollen siitä, mitä jatkotoimia mahdollisesti tarvitaan, ja toimittaa mahdolliset säädösehdotukset jäsenvaltioille ja/tai parlamentille. Eläinten terveyttä ja hyvinvointia käsittelevän tiedekomitean lausunto otetaan tässä yhteydessä huomioon.

(1) EYVL L 237, 28.8.1997.

(2) Ks. http://europa. eu. int/comm/food/fs/sc/scah/outcome_en. html

opinions.